作者：蒋捷
词牌/韵律：贺新郎

paragraphs: 绿堕云垂领。
背琵琶、盈盈袖手，粉闲红靓。
依约春游归来倦，又似春眠未醒。
滟寒泚、低迷蓉影。
莺带松声飞过也，柳窗深、尚记停针听。
魂浩荡，孤芳景。
金钗断股瓶沈井。
问苏城、香销卷子，倩谁题咏。
灯晕青红残醉在，小院屏昏帐暝。
误瞋怪、眉心慵整。
人道真真招得下，任千呼万唤无言应。
空对此，泪花冷。